KOMMISSIONENS FORORDNING (EF) Nr. 522/96 af 26. marts 1996 om ændring af forordning (EØF) nr. 94/92 om nærmere regler for indførsel fra tredjelande som omhandlet i forordning (EØF) nr. 2092/91 og om ændring af forordning (EF) nr. 529/95 om udskydelse, for så vidt angår indførsler fra visse tredjelande, af fristen for anvendelsen af artikel 11, stk. 1, i forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler (1), senest ændret ved Kommissionens forordning (EF) nr. 418/96 (2), særlig artikel 11, og
ud fra følgende betragtninger:
Artikel 11, stk. 1, i forordning (EØF) nr. 2092/91 bestemmer, at produkter, som indføres fra et tredjeland, kun må markedsføres, hvis de har oprindelse i et tredjeland, der er anført på en liste udarbejdet i overensstemmelse med samme artikels stk. 2;
ved Kommissionens forordning (EF) nr. 529/95 (3) blev det efter artikel 16, stk. 3, i forordning (EØF) nr. 2092/91 bestemt at udskyde fristen for at efterkomme kravene i artikel 11, stk. 1, i forbindelse med indførsler fra visse tredjelande, til 1. marts 1996;
i Rådets forordning (EF) nr. 1935/95 (4), artikel 1, nr. 29 og 30, præciseres bestemmelserne i forordning (EØF) nr. 2092/91 om sammenhængen mellem importordningerne på EF-plan efter artikel 11, stk. 1, og ordningerne på nationalt plan efter artikel 11, stk. 6;
adskillige tredjelande har indgivet anmodning til Kommissionen om at blive optaget på den liste, der omhandles i artikel 11, stk. 1, i forordning (EØF) nr. 2092/91, og indsendt de oplysninger, der kræves efter artikel 2, stk. 2, i Kommissionens forordning (EØF) nr. 94/92 (5);
en gennemgang af disse oplysninger og den efterfølgende drøftelse med de pågældende myndigheder har vist, at de krav, der stilles i nogle af disse lande, svarer til, hvad der kræves ifølge EF-bestemmelserne;
det er nødvendigt at fastsætte en passende overgangsperiode for at kunne gennemføre de ændringer, der indføres med nærværende forordning;
de i denne forordning fastsatte foranstaltninger er i overensstemmelse med udtalelse fra det udvalg, der er fastsat i artikel 14 i forordning (EØF) nr. 2092/91 -
UDSTEDT FØLGENDE FORORDNING:
Artikel 1
Bilaget til forordning (EØF) nr. 94/92 affattes som angivet i bilaget til nærværende forordning.
Artikel 2
I artikel 1 i forordning (EF) nr. 529/95 ændres »tolv måneder« til »24 måneder«.
Artikel 3
Denne forordning træder i kraft dagen efter offentliggørelsen i De Europæiske Fællesskabers Tidende.
Den anvendes fra den 1. marts 1996. Dog træder bestemmelserne i artikel 1 først i kraft den 1. marts 1997.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 26. marts 1996.